Langt fra alle flygtninge, som får asyl i Danmark, får tilbudt den helbredsundersøgelse, som de har krav på. Det viser en rundspørge blandt landets kommuner, som Kommunernes Landsforening har lavet.

I mere end hver 10. kommune, af de 61, der har svaret, har læger afvist at foretage helbredsvurderingen, skriver Politiken.

Kommunerne skal sørge for, at flygtninge får en helbredsmæssig vurdering inden for de tre måneder, som loven kræver, men 12 procent af kommunerne svarer, at flere læger ikke ønsker at foretage undersøgelsen.

Tue Flindt Müller, formand for Lægeforeningens attestudvalg og praktiserende læge, bekræfter, at der er læger, der afslår at udføre testen.

Læs også : Røde Kors: Flygtninge skal tjekkes for sygdomme

Årsagen er, at praktiserende læger i områder med lægemangel føler sig for pressede til at foretage undersøgelsen, som ofte kræver tolk og tager op mod to timer.

Han understreger, at undersøgelserne er kommunernes ansvar, og at andre læger end de praktiserende læger bør udføre dem i yderområderne.

Men KL mener ikke, at lægerne kan løbe fra deres ansvar.

Udlændinge- og integrationsministeriet venter i januar 2016 at have en evaluering af kommunernes tilbud om helbredsundersøgelser af flygtninge.